Ambasada Suediei la București a proiectat un clip omagial dedicat procurorului șef al DNA, Laura Codruța Kovesi, după ce i-a decernat titlul de Comandor al Ordinului Steaua Polară pentru lupta împotriva corupției.



În clipul realizat de ambasada Suediei apar ambasadori, jurnaliști, artiști, antreprenori, dar și oameni obișnuiți care îi transmit mesaje de susținere șefei DNA.

Printre aceștia se află jurnalistul Moise Guran, dar și ambasadorul SUA, Hans Klemm.

„Numele meu este Moise Guran, am 42 de ani și începusem să cred că generația mea își va rata menirea de a schimba ceva în mod fundamental. Aș vrea să îi mulțumesc doamnei Laura Codruța Kovesi, care face parte din această generație, că ne-a salvat reputația”, a spus jurnalistul.

El este urmat în clip de ambasadorul Hans Klemm. „În umă cu trei ani, SUA i-a acordat doamnei Laura Codruța Kovesi premiul Femei curajoase din România. De atunci, șefa DNA a obținut rezultate impresionante în a-i aduce în fața justiției pe cei bogați și influenți care au furat România și pe români. Astăzi, Suedia îi aduce un omagiu meritat dnei. Kovesi. O felicit pentru primirea titlului de Comandor al Ordinului Steaua Polară. Continuați munca dvs. grozavă și să știți aveți susținerea fermă a comunității internaționale”, a transmis Klemm.

Kovesi a mulţumit regelui Suediei şi ambasadorului acestei ţări la Bucureşti pentru decoraţie şi pentru sprijinul pe care Suedia îl acordă României în lupta anticorupţie. Ea a precizat că distincția reprezintă o recunoaștere a eforturilor DNA și a spus că nu va ceda la presiuni.



"Toate presiunile, toate încercările de intimidare, de hărţuire în viaţa personală sau în plan profesional nu au succes. Noi continuăm munca noastră la fel de consecvenţi şi hotărâţi. În momentele noastre de cumpănă suntem susţinuţi de oameni curajoşi şi cinstiţi care ne încurajează şi ne ajută să continuăm activitatea indiferent de provocări", a declarat Laura Kovesi.

